ব্যাকরণ হলো, স্ট্যালিনের ভাষায়, সুদীর্ঘ সময় ধরে মানুষের মনের মধ্যে উপস্থাপিত বিমুর্তায়ন প্রত্র্নিয়ার ফসল। এ কারণে স্ট্যালিন এর সাদৃশ্য খুঁজে পেয়েছেন জ্যামিতির সঙ্গে। ভাষা ও শব্দের ভাণ্ডারের নিরবচ্ছিন্ন পরিবর্তনের কথা তিনি অস্বীকার করেননি বটে, কিন্তু ভাষার ওপর প্রভূত্ব তৈরির জন্যে, ভাষাকে ব্যবহার করে নিজস্ব স্বার্থসিদ্ধির জন্যে বিশেষ গোষ্ঠী যে অপভাষা বা সাধারণ জনগোষ্ঠী বিচ্ছিন্ন ডায়ালেক্ট-এর অনুপ্রবেশ ঘটিয়ে থাকে, সেটি স্পষ্টই বলেছেন। তাঁর এই পর্যবেক্ষণকে ভাঙচুর করে বলা যায়, কোনও সাহিত্যিক কোনও ডায়ালেক্ট অথবা জারগন সফলভাবে ব্যবহার করতে সক্ষম হলে তা ভাষার শব্দভাণ্ডারে যুক্ত হতে পারে, কিন্তু তা জীবন্ত শব্দ হিসেবে ব্যবহূত নাও হতে পারে। শক্তিমান সাহিত্যিক কোনও ডায়ালেক্টকে সামগ্রিক সৃষ্টির পরিপ্রেক্ষিতে জীবন্ত করে তুলতে পারেন, মানুষ কিছুদিন তা বলাবলিও করতে পারে রাস্তাঘাটে, আড্ডায় আর পানশালাতে; কিন্তু তার মানে এই নয় যে তা সমগ্র জনগোষ্ঠীতে সুদীর্ঘ সময়ের জন্যে ব্যবহারোপযোগী হয়ে উঠবে। দুঃখজনক ব্যাপার হলো, ডায়ালেক্টকে এখন সাহিত্যে কিংবা নাটকে খুব কমই ন্যায়সঙ্গতভাবে এবং শৈল্পিকভাবে ব্যবহার করা হচ্ছে। দেশে কর্পোরেট পুঁজির দাপট ক্রমশই বাড়ছে, কর্পোরেট সে পুঁজির সঙ্গে পাল্লা দিয়ে মানুষকে কাতুকুতু দিয়ে জনপ্রিয় হওয়ার স্বভাব আর প্রবণতাও বাড়ছে, তারুণ্যকে এই কাতুকুতু দেয়া-নেয়ার প্রক্রিয়ায় শামিল করার জন্যেও চলছে নিত্যনতুন বিচিত্র আয়োজন। আর এই আয়োজনকে বৈধতা দেয়ার জন্যে দোহাই দেয়া হচ্ছে জনগণের ভাষার – যদিও জনগণের সেই ডায়ালেক্টকে, তাদের জীবনযাত্রাকে গভীর তলদেশ থেকে তুলে আনার লক্ষ থেকে নয়, বরং ব্যবহার করা হচ্ছে মধ্যবিত্তের ড্রয়িংরুমে বসে হাসাহাসি করার করার কাজে, অবসর বিনোদনের কাজে। সাহিত্যে কিছু আঞ্চলিক শব্দ বা ব্যবহারিক জীবনের কিছু শব্দ যুক্ত করলে, ক্রিয়াপদকে বিচিত্র এক কথ্যরীতিতে লিখলে কিংবা নিজের পছন্দ অনুযায়ী একটি বানানরীতি ব্যবহার করলেই ভাষাকে পাল্টে দেয়া যায় না। এ সবের মধ্যে দিয়ে শ্রেণিবোধের প্রকাশ ঘটাচ্ছি, জনগণের ভাষাকে সাহিত্যে গ্রহণযোগ্য করে তুলছি, নতুন ভাষা সৃষ্টি করছি বলে আমরা আত্মতৃপ্তিতে ভুগতে পারি – কিন্তু ভাষার তাতে কোনও কিছুই আসে যায় না, ভাষা তাতে পাল্টেও যায় না। কিছুদিনের জন্যে হয়তো সে অস্বস্তিতে ভোগে, অস্বস্তির কারণে দাপাদাপি করে, আর সেই দাপাদাপিকে আমরা কেউ কেউ আবার ‘এই ভাষা দারুণ গ্রহণযোগ্যতা পেয়েছে’ ভেবে তাদের পদানুসরণ করার জন্যে ঝাপিয়ে পড়ি; কিন্তু, স্ট্যালিন যে বলেছেন, ভাষা অবকাঠামো থেকে রেডিক্যালি আলাদা- শেষ পর্যন্ত তাই দেখা যায়, ভাষা এত রেডিক্যাল যে খুব সহজেই ওইসব অস্বস্তি-উৎপাত হজম করে ফেলেছে অথবা সেসব ফেলে দিয়েছে পরিত্যক্ত বর্জ্য হিসেবে।